**ΚΑΛΟΣΩΡΙΣΜΑ ΓΙΑ ΣΕΜΙΝΑΡΙΟ ΓΙΑ ΝΕΟΥΣ ΔΙΚΑΣΤΕΣ**

**ΔΙΚΑΣΤΙΚΗ ΔΕΟΝΤΟΛΟΓΙΑ ΚΑΙ ΗΘΙΚΗ**

**6 Οκτωβρίου 2020**

Η Σχολή Δικαστών από το 2020 ενέταξε την εκπαίδευση νέων δικαστών στα εκπαιδευτικά της προγράμματα.

Προηγουμένως δεν υπήρχε τόση ανάγκη, γιατί σπάνια διορίζονταν τόσοι πολλοί δικαστές μαζί.

Η Σχολή Δικαστών θεωρεί ότι οι δικαστές τα πρώτα δύο με τρία χρόνια από τον διορισμό τους, θα πρέπει να τυγχάνουν μιας ειδικής εκπαίδευσης για συγκεκριμένα θέματα γενικού ενδιαφέροντος, τα οποία θεωρεί ότι είναι πολύ χρήσιμα στην καθημερινότητα του δικαστή, τόσο στην επαγγελματική όσο και στην προσωπική του ζωή και βοηθούν τον δικαστή να αποκτήσει επαγγελματικές δεξιότητες και αξίες, οι οποίες συμπληρώνουν τη νομική του εκπαίδευση.

Στην ουσία η εκπαίδευση των δικαστών διασφαλίζει τόσο την ανεξαρτησία τους, όσο και την αποτελεσματικότητα του δικαστικού συστήματος.

Θα πρέπει επίσης να υπενθυμίσω ότι η δικαστική εκπαίδευση αποτελεί δικαίωμα και καθήκον του κάθε δικαστή.

Το πρόγραμμα για νέους δικαστές περιλαμβάνει τρεις Ενότητες. Η πρώτη αφορά ένα Ενημερωτικό Πρόγραμμα, έναν είδος Induction Course, όπως είναι γνωστό στην Αγγλία, το οποίο αποσκοπεί στην εξοικείωση των νέων δικαστών με τα νέα τους καθήκοντα και το νέο εργασιακό τους περιβάλλον. Αυτό μέχρι σήμερα διοργανώνεται από το Ανώτατο Δικαστήριο και τη Σχολή και εσείς το ολοκληρώσατε φέτος τον Αύγουστο.

Επίσης η Σχολή επιλέγει αριθμό Κυπρίων δικαστών για να λάβουν μέρος σε διάφορα Σεμινάρια που διοργανώνονται στο εξωτερικό. Για το σκοπό αυτό τηρείται Κατάλογος, ώστε όλοι να έχουν ίσες ευκαιρίες για συμμετοχή.

Ως αποτέλεσμα του Covid 19, αρκετά από αυτά τα Σεμινάρια στο εξωτερικό, ενώ αρχικά ανακοινώνονται ότι θα γίνουν face to face, τελικά, λόγω των περιορισμών, καταλήγουν να γίνονται διαδικτυακά. Παρά ταύτα όμως, δεν χάνουν καθόλου από την χρησιμότητα τους.

Η τρίτη Ενότητα αφορά Προγράμματα της Σχολής, τα οποία για νέους δικαστές, επικεντρώνονται σε γενικά θέματα.

Το σημερινό εκπαιδευτικό πρόγραμμα είναι ένα από αυτά. Στην ουσία είναι ένα μέρος από το διήμερο πρόγραμμα, *“Judgecraft”,* το οποίο ερμηνεύσαμε ως *“Δικαστικές Δεξιότητες*” και το οποίο παρακολούθησαν όλοι ανεξαιρέτως οι δικαστές το 2018.

Το μέρος που πήραμε αφορά περισσότερο την Δικαστική Δεοντολογία και Ηθική, που ήταν και το πιο ενδιαφέρον μέρος.

Θα ακούσετε από τους τρεις Προέδρους των Επαρχιακών Δικαστηρίων, την κυρία Λένα Δημητριάδου για το *“Νέο Κώδικα Δικαστικής Δεοντολογίας”,* από τον κύριο Άγγελο Δαυίδ για τον *“Μη Δεσμευτικό Οδηγό για την Χρήση των Μέσων Κοινωνικής Δικτύωσης από Δικαστές*” ο οποίος εκδόθηκε από το UNODC, και από την κυρία Μαρίνα Παπαδοπούλου για την *“Μη Συνειδητή Προκατάληψη σε Σχέση με το Φύλο”.*

Η δικαστική δεοντολογία είναι ένας σημαντικός πυλώνας στην ανεξαρτησία και αμεροληψία του Δικαστή. Συνδέεται με την εμπιστοσύνη που του δείχνουν οι διάδικοι και η κοινωνία. Και για να την κερδίσει χρειάζεται ένας συνεχής αγώνας, τόσο για τον τρόπο που συμπεριφέρεται εντός Δικαστηρίου, όσο και στην ιδιωτική του ζωή.

Οι εκπαιδευτές μας έτυχαν εκπαίδευσης από δύο Άγγλους εκπαιδευτές του Judicial College της Αγγλίας, τον κο Jeremy Cooper και την κυρία Michelle Austin.

Για τη Δικαστική Δεοντολογία και Ηθική, η κυρία Δημητριάδου έτυχε και ειδικής εκπαίδευσης στη Βιέννη από τον Οργανισμό UNODC.

Οι εκπαιδευτικές μέθοδοι που χρησιμοποιούμε είναι αυτές που συστήνονται από το Ευρωπαϊκό Δίκτυο Δικαστικής Επιμόρφωσης και τον UNODC, δηλαδή μεικτές μέθοδοι με έντονο το διαδραστικό στοιχείο.

Οι εκπαιδευτές μας εργάστηκαν σκληρά και αφιέρωσαν πάρα πολλές ώρες για να ερευνήσουν τα θέματα τους και τους ευχαριστώ πολύ γιατί, όπως αντιλαμβάνεστε όλα αυτά γίνονται πέραν των καθημερινών τους δικαστικών καθηκόντων.

Η Σχολή Δικαστών είναι ακόμη στα αρχικά της στάδια, γι’ αυτό θα πρέπει να είστε επιεικείς μαζί μας, γιατί κάθε αρχή είναι δύσκολη.

Ευτυχώς η Σχολή στελεχώνεται από άξιο προσωπικό το οποίο είναι αφοσιωμένο και αγαπά αυτό που κάνει. Και αυτό στην ουσία επιτρέπει στη Σχολή να παράξει έργο το οποίο είναι πέραν των πόρων που της δίδονται και πέραν εκείνων που αναμένεται από μια σχετικά πολύ μικρή Σχολή.

Εμείς θα είμαστε πάντα στη διάθεσή σας και θα χαρούμε πολύ να ακούσουμε τις δικές σας εισηγήσεις για βελτίωση.

Στο τέλος του Σεμιναρίου θα υπάρχει σχετικό Ερωτηματολόγιο και θα σας παρακαλούσα να μας δώσετε γενναιόδωρα και με ειλικρίνεια τα σχόλια και τις προσωπικές σας απόψεις, έστω και αν αυτές είναι αρνητικές. Αυτό δεν μας ενοχλεί καθόλου.

**ICEBREAKER**

Σήμερα το δικαστικό σώμα δεν είναι αυτό που ήταν πριν 30 χρόνια, όταν εγώ διορίστηκα δικαστής. Tότε νομίζω ήμασταν καμιά σαρανταριά δικαστές.

Σήμερα είμαστε γύρω στους 130. Ομολογώ ότι δεν γνωρίζω όλους τους δικαστές. Υποθέτω ότι πολλοί από εσάς θα έχετε το ίδιο πρόβλημα.

Γι’ αυτό προτού σας παραδώσω στους εκπαιδευτές θα ήθελα να κάνουμε ένα μικρό **icebreaker** για να γνωριστείτε μεταξύ σας.

Θα παρακαλούσα να μετακινηθείτε όλοι και να σταθείτε στο πίσω μέρος της αίθουσας σε ομάδες ανάλογα με την επαρχία στην οποία κατοικείται. **Όχι** αυτήν στην οποία εργάζεστε.

Θα παρακαλούσα πρώτα τους δικαστές από την Πάφο να επιλέξουν κάποιο ή κάποια συνάδελφο τους από άλλη επαρχία που δε γνωρίζουν καθόλου ή που γνωρίζουν πολύ λίγο.

Με το συνάδελφο που θα επιλέξετε θα ήθελα μετά που συστηθείτε, τα επόμενα 3-4 λεπτά, να συμφωνήσετε δύο πράγματα που έχετε κοινά και θα σας καλέσω ανά ομάδα να μας τα ανακοινώσετε.

**Ανακοίνωση αποτελεσμάτων**

**Covid 19**

Για να διοργανωθεί η σημερινή εκδήλωση υπήρξαν αρκετές δυσκολίες, λόγω του κορονοϊού και των μέτρων που θα έπρεπε να λάβουμε, ώστε να είμαστε σε συμμόρφωση με τα σχετικά Διατάγματα.

Υπήρχαν σκέψεις για να ακυρωνόταν η σημερινή εκδήλωση, αλλά αποφασίσαμε ότι αυτό θα ήταν άδικο για σας, αλλά και για τους εκπαιδευτές και για μας που ετοιμαζόμαστε εδώ και αρκετούς μήνες.

Για την ασφάλεια όλων μας, θα σας παρακαλέσω όπως τηρήσετε τα μέτρα που ισχύουν σήμερα, όσο είναι δυνατόν.

**Ευχαριστίες στο τέλος**

Θα ήθελα πρωτίστως να σας ευχαριστήσω για τη συμμετοχή σας στο σημερινό Εκπαιδευτικό Πρόγραμμα της Σχολής Δικαστών. Ελπίζω να το βρήκατε ενδιαφέρον και τα διάφορα θέματα που συζητήθηκαν να σας έχουν κεντρίσει το ενδιαφέρον.

O *«Κώδικας Δικαστικής Δεοντολογίας και Ηθικής»* που παρουσίασε η Λένα Δημητριάδου, είναι σήμερα από τα πιο φλέγοντα θέματα σ’ όλο τον κόσμο και η συμπεριφορά των δικαστών τίθεται όλο και περισσότερο στο μικροσκόπιο των διαφόρων οργανισμών. Ακόμα και τα Ηνωμένα Έθνη έχουν δημιουργήσει Δίκτυο για το θέμα και σας δόθηκε το σχετικό link (UNODC).

Η ενότητα για τη *«Χρήση των Μέσων Κοινωνικής Δικτύωσης από Δικαστές»* που παρουσίασε ο Άγγελος Δαυίδ, είναι πολύ επίκαιρη και όπως διεφάνη, δεν υπάρχουν κατασταλαγμένες απόψεις, γι’ αυτό χρειάζεται κάποια προσοχή.

Άκρως ενδιαφέρον ήταν και το εξίσου σημαντικό θέμα που αφορούσε στη *«Μη Συνειδητή Προκατάληψη* *σε Σχέση με το Φύλο» («Gender Unconscious Bias»)*, που κάλυψε η Μαρίνα Παπαδοπούλου. Όλα τα θέματα της μη συνειδητής προκατάληψης θα πρέπει να έχουν ιδιαίτερο ενδιαφέρον για κάθε δικαστή, για ευνόητους λόγους.

Όπως θα προσέξατε, οι Εκπαιδευτές αποφεύγουν να πάρουν θέση ως προς το τι είναι ορθό και τι λάθος. Αποτελεί βασική αρχή να αφήνουμε τους εκπαιδευόμενους να επιλέγουν οι ίδιοι ανάμεσα στις καλύτερες πρακτικές, το πρότυπο που θα ακολουθήσουν.

Θα πρέπει να θεωρείτε τους εαυτούς σας τυχερούς, γιατί μέχρι σήμερα οι δικαστές δεν είχαν τέτοιες ευκαιρίες για να διευρύνουν τους ορίζοντές τους με τέτοια εξειδικευμένα θέματα.

Με την ευκαιρία, θα ήθελα να ευχαριστήσω για άλλη μια φορά τους εκπαιδευτές μας, που παρά το φόρτο εργασίας τους, αφιέρωσαν πολλές ώρες και μέρες στην ετοιμασία του εκπαιδευτικού υλικού που χρησιμοποιήθηκε. Ήταν όντως κοπιαστική εργασία αλλά είμαι βέβαιος ότι και οι ίδιοι το απόλαυσαν. Νομίζω ότι το να θέλεις να μοιραστείς τις γνώσεις σου με συναδέλφους σου είναι αξιέπαινο έργο και τους συγχαίρω γι’ αυτό.

Ένα μεγάλο ευχαριστώ στο προσωπικό του Γραφείου μου, το οποίο εργάστηκε σκληρά για πολλούς μήνες, ώστε να μην πάει κάτι στραβά κατά τη διάρκεια του σημερινού εκπαιδευτικού προγράμματος.

Το υπόλοιπο Εκπαιδευτικό Πρόγραμμα του 2020-2021, θα περιλαμβάνει:-

* Σεμινάριο για τον Ευρωπαϊκό Κανονισμό 2201/03, γνωστό ως Brussels IIa,
* Σεμινάριο για την αποτρεπτικότητα των ποινών,
* Δεύτερο Σεμινάριο για νέους Δικαστές για Judgecraft,
* Σεμινάριο για Διοικητικό Δικαστήριο για Δημόσιες Προσφορές,
* Σεμινάριο για Πρωτοκολλητές και Προσωπικό για Ψηφιακές Δεξιότητες,
* Εκπαίδευση για το νέο Μίνι Ηλεκτρονικό Σύστημα Καταχώρησης Υποθέσεων και
* Διαδικτυακό Πρόγραμμα σε συνεργασία με το HELP.

Στα Προγράμματα του 2021 θα δοθεί ιδιαίτερη σημασία σε θέματα Πολιτικής Δικονομίας και Time Management, ενόψει των νέων Θεσμών που αναμένεται να εισαχθούν.

**Έντυπο Αξιολόγησης**

Σας έχουν δοθεί τα Έντυπα Αξιολόγησης. Παρακαλώ χρησιμοποιήστε τα επόμενα 5 λεπτά για να τα συμπληρώσετε. Η ανωνυμία δεν μας ενοχλεί καθόλου. Μην διστάσετε να μας πείτε με ειλικρίνεια τις απόψεις σας. Μας ενδιαφέρουν ακόμη και οι αρνητικές εντυπώσεις και ό,τι άλλο δεν σας άρεσε.

Σας ευχαριστώ πολύ.

Γιώργος Ερωτοκρίτου

Πρώην Δικαστής Ανωτάτου Δικαστηρίου

Διευθυντής Μεταρρύθμισης και Επιμόρφωσης